በሚድሮክ ይዞታዎች ላይ የተጀመረው ዕርምጃ ወደ ዲፕሎማቲክ ተቋማት ተሸጋገረ
በሚድሮክ ኩባንያዎች ለዓመታት ታጥረው በተያዙ ይዞታዎች ላይ የተጀመረው ሕግ የማስበር ዕርምጃ፣ በዲፕሎማቲክ ተቋማት የተያዙ ቦታዎች ላይ ተሸጋገረ፡፡  ዓርብ ኅዳር 14 ቀን 2011 ዓ.ም. የአዲስ አበባ ከተማ አስተዳደር ያዋቀረው ግብረ ኃይል ቦሌ ክፍለ ከተማ ወረዳ 6 ቦሌ መድኃኔዓለም አካባቢ ከቀነኒሳ ሆቴል ጀርባ፣ በዲፕሎማቲክ ተቋማት የተያዙ ይዞታዎች ላይ የግንባታ ዕቃዎችን በማንሳት ተጀምሯል፡፡ ዕርምጃ ከተወሰደባቸው መካከል ዛምቢያ፣ ኒጀር፣ ኮንጎ፣ ቤኒንና ቱርክ ኤምባሲዎች የወሰዷቸው ቦታዎች ይገኙበታል፡፡ ኤምባሲዎቹ ይህንን ቦታቸውን የወሰዱት በአርከበ ዕቁባይ (ዶ/ር) ይመራ በነበረው የአዲስ አበባ ከተማ ጊዜያዊ አስተዳደር የሥልጣን ዘመን በ1998 ዓ.ም. ነው፡፡ ነገር ግን የዲፕሎማቲክ ተቋማቱ አጥረው ከመያዝ በዘለለ ያካሄዱት ግንባታ ባለመኖሩ፣ አስተዳደሩ ዕርምጃ ለመውሰድ መገደዱ ታውቋል፡፡ እነዚህን ጨምሮ 18 የዲፕሎማቲክ ተቋማት ወደ ግንባታ እንዲገቡ፣ አቶ ድሪባ ኩማ ሥልጣን ላይ በነበሩበት ጊዜ ከውጭ ጉዳይ ሚኒስትር ጋር በጋራ ተመክሮ ነበር፡፡ በወቅቱ የቀረበው የመጨረሻው የውሳኔ ሐሳብ ዲፕሎማቲክ ተቋማቱ ግንባታ ለማካሄድ ዝግጁ በሚሆኑበት ጊዜ ቦታ እንደሚሰጣቸውና ለግንባታ ዝግጁ ካልሆኑ ግን ቦታውን እንዲያሰርዙ የሚል ነበር፡፡ነገር ግን ኤምባሲዎቹ በተለይም ከቀነኒሳ ሆቴል ጀርባ ቦታ ከወሰዱት ውስጥ ከጂቡቲ ኤምባሲ በስተቀር ወደ ግንባታ የገባ ባለመኖሩ፣ በምክትል ከንቲባ ታከለ ኡማ (ኢንጂነር) የሚመራው የአዲስ አበባ ከተማ አስተዳደር ዕርምጃ ለመውሰድ መገደዱ ታውቋል፡፡ የከተማው አስተዳደር ኤምባሲዎቹ በቦታው ላይ ያላቸውን አጥርም ሆነ የግንባታ ዕቃ እንዲያስነሱ የሳምንት ጊዜ ቢሰጥም ባለማንሳታቸው፣ በታሪኩ ለመጀመርያ ጊዜ የዲፕሎማቲክ ተቋማትን ዕቃዎች በኃይል አንስቷል፡፡ግብረ ኃይሉ ረቡዕ ኅዳር 12 ቀን 2011 ዓ.ም. ደግሞ ለመጀመርያ ጊዜ በሚድሮክ ይዞታ ከቃል የዘለለ ተግባራዊ ዕርምጃ ወስዷል፡፡የአዲስ አበባ ከተማ አስተዳደር ግንቦት 10 ቀን 1990 ዓ.ም. ለሚድሮክ ለሲቲ ሴንተር መንትያ ሕንፃ ግንባታ የሚውል 3.3 ሔክታር መሬት፣ በመሀል ፒያሳ አስተዳደሩ ሕንፃ ፊት ለፊት የሚገኝ መሬት አስረክቦ ነበር፡፡ነገር ግን ሚድሮክ ቦታውን ከ20 ዓመታት በላይ አጥሮ ከማስቀመጥና የተወሰኑ ግንባታዎችን ከማካሄድ የዘለለ ተግባር ባለመፈጸሙ፣ አስተዳደሩ ውሉን ማቋረጡን አስታውቋል፡፡ በዚህ መሠረትም ሚድሮክ በአሥር ቀናት ውስጥ በቦታው ያሉ ንብረቶቹን አንስቶ ባለማስረከቡ፣ ግብረ ኃይሉ በኃይል ዕቃዎቹን አንስቶ ቦታውን ከሚድሮክ ቁጥጥር ውጪ አድርጎታል፡፡ በተመሳሳይ ግብረ ኃይሉ 34.4 ሔክተር ስፋት ያለውን የሸራተን ማስፋፊያ ላይም ዕርምጃ ወስዷል፡፡ ነገር ግን የሚድሮክ ከፍተኛ ኃላፊዎች የአዲስ አበባ ከተማ አስተዳደር የወሰደውን ዕርምጃ በአዎንታዊ ጎኑ አልተቀበሉትም፡፡ ኃላፊዎቹ ለሪፖርተር እንደገለጹት፣ በፒያሳው መሬት ላይ ከአራት ጊዜ በላይ የዲዛይን ለውጥ ተደርጓል፡፡ የመጨረሻው ዲዛይን ለአስተዳደሩ ቀርቦ ውሳኔ አላገኘም፡፡ ከዚህ በተጨማሪም መንግሥታዊ የመሠረተ ልማት ተቋማት በወቅቱ ከመሬቱ ሥር ያሉ የውኃና የስልክ መስመሮች አንስተው አላስረከቡም ይላሉ፡፡ከዚህ በኋላ ባለው ግንባታ ከሰባት እስከ 14 ሜትር ጥልቀት ቁፋሮ ተደርጎ መሠረት መውጣት መጀመሩንና ለግንባታውም ከ100 ሚሊዮን ብር በላይ ወጪ መደረጉን ያስረዳሉ፡፡ሚድሮክ በአስተዳደሩ ውሳኔ ቅሬታ ስላለው ለጠቅላይ ሚኒስትር ዓብይ አህመድ (ዶ/ር) ቅሬታ አቅርቦ ምላሽ እየተጠባበቀ ባለበትና ሼክ መሐመድ አል አሙዲ ራሳቸውን መከራከር በማይችሉበት ሁኔታ ላይ እያሉ፣ ዕርምጃው መወሰዱ አግባብ አይደለም ብለዋል፡፡  አስተዳደሩ አጥሩን ማፍረሱስ አግባብ ነው ወይ? በማለት የሚድሮክ ኃላፊዎች ይጠይቃሉ፡፡ ጥልቀት ያለው ጉድጓድ ስላለ አደጋ ሊያደርስ ይችላልና ነው ምክንያታቸው፡፡ ሌላው የሚድሮክ ኃላፊዎች ጥያቄ፣ አስተዳደሩ ሊያካሂድ ያሰበው ግንባታ ካለም አጥር አያስፈልገውም ወይ የሚል ነው፡፡የአካባቢው ነዋሪዎችም አጥሩ በመፍረሱ የወንጀለኞች መሸሸጊያና የቆሻሻ መጣያ እንዳይሆን ሥጋት አላቸው፡፡ምክትል ከንቲባ ታከለ ኡማ (ኢንጂነር) እንዳሉት፣ በቂ ጥናትና ጥንቃቄ ተደርጎ የተወሰደ ዕርምጃ ነው፡፡ ፆም ያደሩት ቦታዎችም ለኅብረተሰቡ በሚጠቅም ልማት ላይ ይውላሉ ሲሉ ምክትል ከንቲባው የከተማ አስተዳደሩን አቋም ገልጸዋል፡፡ 